જો આ ફિલ્મમાં રણદીપ હૂડા નામનો બાહુબલિ જેવો મજબૂત ઍક્ટર ન હોત તો આ ફિલ્મ કદાચ બોરિંગ ડૉક્યુડ્રામા બનીને રહી ગઈ હોત. આ ઍક્ટર આમ તો હરિયાણાનો જ છોરો છે એટલે તેને શંકર મલિકનું આ પાત્ર ભજવવામાં ઝાઝી મહેનત નહીં પડી હોય. તેનું પાત્ર એવું દિલથી લખાયું છે કે એમાં દોસ્તી, આશિકી, ઉદારતા, લંપટતા, બહાદુરી, લોહીનો વેપાર કરવાની ક્રિમિનલ વૃત્તિ પરંતુ અંદરથી ૨૪ કૅરેટ સોનાનું હૃદય આ બધા જ ભાવ કૉકટેલની જેમ પર્ફેક્ટ બ્લેન્ડ થયા છે. બાઇક પર પીળા ગૉગલ્સ, ચળકતાં કપડાં અને રિવૉલ્વિંગ બકલવાળો બેલ્ટ પહેરીને ફરતા હૂડાને ઑબ્ઝવર્‍ કરવા માટે જ આ ફિલ્મ ફરીથી જોવી પડે એવું છે. તેની હરિયાણવી બોલી અને એમાં ડુબાડેલા ઇબ ક્યા તિલક કરાએગા, પીસા (પૈસા), ખસમ, કે ખબર હૈ, ઓ બેટ્ટે જેવા શબ્દપ્રયોગો સાંભળવા માત્રથી હરિયાણવી બોલીનો ક્રૅશ ર્કોસ થઈ જાય.